**AZTERKETA**

(2017-01-17)

**1. Azaldu, behar diren adibideak emanez, honako kontzeptuak:**

a. kategoria irekia eta itxiak; b. kategoria nagusiak (lexikok) eta txikiak (funtzionalak)

**2. Azaldu zenbatzaile zehaztugabeen jokabide gramatikala. Gutxienez, honako puntuak argitu behar dituzu: zein diren, zein neurritan diren determinatzaile kategoriakoak, non kokatzen diren IS barruan, nolako komunztadura eragiten duten aditzarekin, eta zer modifikatzeko gaitasuna duten.**

**3. Pertsona-izenordainak: Zein dira? Zein kategoria dute? Zein arrazoi daude izen kategoriakotzat ez jotzeko, EGLAk dioenaren kontra? Laburki azaldu.**

**4. Egin ezazu *euskal deklinabide atzizkien* izenekoen sailkapena, dauden taldekatze biak argi utziz eta taldekatze horietarako arrazoiak emanez; arrazoi horiek adibideekin hornitu behar dituzu. Deklinabide atzizki bakoitzaren izena ere eman behar duzu.**

**● Aintzat hartu egunkaritik hartutako euskarazko artikulu hau, eta erantzun beheko galderak:**

Lauaxeta eta Lorcaren lorratzetik geure buruari begiratzeko ispilua

Fusil berek erail zituzten Lorca eta Lauaxeta, 1936ko gerran. Heriotzan bezala, bizitzan ere hainbatetan gurutzatu ziren bien bideak eta, galera haietatik 80 urte betetzen diren honetan, «Ele!» obra estreinatuko dute gaur Barakaldo Antzokian. Bi poeten arrastoari segika, orainaldian jarri nahi dute begia, Jon Maia gidoilariak adierazi duenez: «Identitate, jatorri edo kultura ezberdinekoak izanda ere, balio unibertsal batzuetan bat egin dezakegu».

Carabansarai ekoiztetxeak bota zuen amua: Lorca eta Lauxetaren erailketaren 80. urteurrenari begira, bi figuren gaineko ikuskizuna izango zenaren gidoia osatzea proposatu zioten Jon Maiari. Bi pertsonaien arteko harremanaz gainera, bi unibertso kulturalen arteko talkak eta lotuneak islatzea eta kulturaniztasunaren balioa nabarmentzea izango zituen helburu obrak. Eta hala osatu da “Ele!”, gaur Barakaldo Antzokian estreinatuko den antzezlana.

«Lauaxetak Lorcaren eragin zuzena izan zuen, bai bere obra literarioan bai konpromisoaren ikuspuntutik ere», azaldu du Maiak. Bizirik zeudela, zeharka zein zuzenean elkartzera iritsi ziren gerora figura ikonikotzat hartuak izan diren bi pertsona hauek: bata andaluziarra eta errepublikazalea, eta bestea euskalduna eta abertzalea. «Bi jatorri oso desberdin, bi kultura oso desberdin, bi identitate oso desberdin, baina balore batzuetan eta borroka batean bat egiten dutenak: biek bizitzan konpromiso politiko, ideologiko eta literarioa adierazten dute, eta biak erailak, fusilatuak dira urte bateko epean, fusil berdinengatik, frankismoaren eskutik».

Hala, Maiak kulturartekotasun horrekin lotura duten poemen hautaketa egin du gidoia osatzeko, eta antzezlanerako propio sortutako abesti eta testuek (poeten olerki musikatuak zein Maiak sortutako testuak) ere hartuko dute oholtza. «Bi poeten eredutik eta harremanaren abiapuntutik gaur egungo elkarbizitzara diskurtso berri bat ekartzea da obra honen helburua, eta poemak horri begira aukeratu ditut; batzuk identitateaz eta ideologiaz ari dira, gero bien arteko topaketa dator, ostean gerra eta horren ondorengo heriotza, eta azkenik gaur egungo euskal gizartearen erretratu jakin bat». Antzezlanari amaiera emateko, «obrarekin hautsi» eta «Francoren garaiko immigrazioan zentratuta», obra «oraingo elkarbizitzara ekarri» nahi izan dutela ere aurreratu du.

Maiaren hitzetan, “Ele!” «ekarpen interesgarria» egin dezakeen obra da, «sakontasun karga bat baduelako eta geure burua beste era batera begiratzeko beste ispilu bat ere izan daiteke; identitate, jatorri edo kultura ezberdinekoak izanda ere, balore unibertsal batzuetan bat egin dezakegu, bi poeta hauek bizitzan eta heriotzan bat egin zuten bezalaxe».

Oholtza gainean, adierazpen artistiko ezberdinak erabili dituzte adierazi nahi dutena indartzeko: maping teknikaren bidezko irudi «inpaktanteak», Ana Salazar cantaora eta bailaora, Jesus Prieto Piti (gitarra) eta Gorka Hermosa (akordeoia) musikariak eta dantza eta antzezpena uztartuko dituzten Arkaitz Pascual eta Angela Carbajo de Lera izango dira oholtza gainean, Josu Kamararen zuzendaritzapean. «Orain, Andaluzia eta Euskal Herriaren gaineko estereotipoan oinarritutako gauza dezente egiten ari dira –nabarmendu du Maiak–, nahiko azalekoak nire iritziz, eta kontrako norabidea hartu nahi izan dugu; aurreiritziekin haustea».

Oholtza gainera igotzeaz gain, proiektuak bestelako bertsiorik ere izango du: antzezlaneko olerkiak eta kantuak biltzen dituen disko-liburua.

**5. Goiko testuan dauden bost hitz elkartu eta hiru hitz eratorri hartu; ondoren…**

**a. hitz elkartuei buruz, zehaztu (a) zeintzuk diren osagaiak eta osagai bakoitzaren kategoria; (b) zein kategoria duen hitz elkartu osoak; (c) zein motatakoa den hitz elkartua; (d) zein osagai den ardatza, ardatzik baldin badago; (c-d) atalen erantzuna laburki justifikatu behar duzu.**

**b. hitz eratorrien kasuan, zehaztu: (a) zein den oinarria eta zein den hizkia (aurrizkia edo atzizkia); (b) zein den oinarriaren kategoria eta zein den hitz eratorriaren kategoria; (c) zein den hitz eratorriaren ardatza.**

**6. Goiko testutik aukeratu lau adjektibo (“izenondo”); bat gutxienez erreferentziala izango da. Ondoren, adjektibo horien azalpena egin behar duzu, nolakotasunezkoa edo erreferentziaduna den zehaztuz; erreferentziaduna izatekotan, tematikoa edo sailkatzailea den ere argitu. Zeure aukera bizpahiru lerrotan laburki arrazoitu behar duzu.**

**7. Ondoko izen-sintagmetan eta postposizio-sintagmetan: (a) bereizi hondarkian dauden atzizkiak eta bakoitzaren gramatika-balioa (hots: “singularra”, “absolutiboa” eta abar adierazten duen); (b) eman ezazu postposizioaren edo kasu-markaren izena:**

a. gainean c. hitzetan e. bidezko g. bi pertsonaien

b. gidoilariak (sg) d. Euskal Herriaren f. arrastoari h. eredutik

**8. Adizki hauen azterketa egin, taulan adierazten diren tasun bitarren arabera:**

a. erabaki genuen b. kentzen dizkigute c. nahi ditut

d. ikus nitzakeen e. etorriko litzaidake f. aurkituko nauzue

g. geratu ginen h. eman diezaiokek / eman diezaioken

|  |  |  |  |
| --- | --- | --- | --- |
|  | **aspektua** | **denbora** | **modua** |
| **Adizkia ↓** | [±burutua] | [±gertakizuna] | [±orainaldia] | [±iraganaldia] | [± ahalezkoa] |
| erabaki genuen |  |  |  |  |  |

**9. Goiko adizkietan, esan ezazu zein diren pertsona-markak eta zein sintagma-motari dagozkion (NOR, NORI, edo NORK). Era berean, dauden pluralgile guztiak aurki itzazu; zein pertsonaren pluralgile diren esan behar duzu.**

●Puntuazioa: 4. galderak 20 puntu; gainerakoek 10na balio dute: 20 + (8 x 10) = 100